CWT งวด 9 เดือนกำไรโต 47% บุ๊กขาย “บลูโซลาฟาร์ม” ลั่นทั้งปีออลไทม์ไฮ!
CWT งวด 9 เดือนปี 65 กำไรโต 47% แตะ 194 ลบ. จากปีก่อนกำไร 133 ลบ. รับรายได้เพิ่ม-บุ๊กขาย “บลูโซลาฟาร์ม” ลั่นทั้งปี 65 กำไรออลไทม์ไฮ!
CWT งวด 9 เดือนกำไรโต 47% แตะ 194 ลบ. รับรายได้เพิ่ม-บุ๊กขาย “บลูโซลาฟาร์ม” ลั่นทั้งปี 65 กำไรออลไทม์ไฮ!
15 พ.ย. 2565

บริษัท ชัยวัฒนา แทนเนอรี่ กรุ๊ป จำกัด (มหาชน)  หรือ CWT รายงานผลการดำเนินงานงวดไตรมาส 3/65 และงวด 9 เดือนปี 65 สิ้นสุดวันที่ 30 ก.ย.65 ดังนี้

โดย นายวีระพล ไชยธีรัตต์ กรรมการผู้จัดการ CWT เปิดเผยว่า ภาพรวมผลการดำเนินงานในไตรมาส 3/65 บริษัทและบริษัทย่อยมีรายได้รวม 461.86 ล้านบาท เพิ่มขึ้น 86.04 ล้านบาท หรือเพิ่มขึ้น 22.89% เทียบช่วงเดียวกันของปีก่อนมีรายได้จากการขายและให้บริการจำนวน 375.82 ล้านบาท ขณะที่มีกำไรสุทธิ 30.99 ล้านบาท
สำหรับงวด 9 เดือนของปี 65 มีรายได้รวม 1,395.87 ล้านบาท เพิ่มขึ้น 97.38 ล้านบาท หรือเพิ่มขึ้น 7.49% เทียบช่วงเดียวกันของปีก่อนมีรายได้รวม 1,298.49 ล้านบาท  ขณะที่มีกำไรสุทธิ 194.43 ล้านบาท เพิ่มขึ้น 61.86 ล้านบาท หรือเพิ่มขึ้น 46.66% เทียบช่วงเดียวกันของปีก่อนที่มีกำไรสุทธิ 132.57 ล้านบาท
 “ปัจจัยที่สนับสนุนให้ผลการดำเนินงานมีการเติบโตอย่างแข็งแกร่ง เนื่องจากบริษัทและบริษัทย่อยมีรายได้หลักจากการขายและให้บริการจำนวน 455.51 ล้านบาท มาจากรายได้จากการขายหนังผืนสำหรับเบาะรถยนต์เพิ่มขึ้นตามจำนวนผลิตรถตามรุ่นที่ได้รับ รายได้จากการขายไฟฟ้าจำนวน 9.90 เมกะวัตต์ และรายได้จากการขายเรือและรถโดยสารขนาดเล็กจำนวน 14.64 ล้านบาท และอื่นๆเป็นต้น ประกอบกับบริษัทมีนโยบายบริหารจัดการและควบคุมต้นทุนอย่างมีประสิทธิภาพ อีกทั้งมีการรับกำไรพิเศษจากการขายเงินลงทุนในบลูโซลาฟาร์ม 3 ส่งผลทำให้ในงวด 9 ไตรมาสนี้มีกำไรเพิ่มขึ้นถึง 46.66% เมื่อเทียบช่วงเดียวกันของปีก่อนอีกด้วย”
ขณะที่แนวโน้มผลการดำเนินธุรกิจในช่วงที่เหลือของปี คาดว่าจะเติบโตอย่างแข็งแกร่ง เนื่องจากบริษัทฯ ยังคงทยอยส่งมอบงานตามแผน โดยในส่วนของธุรกิจเบาะหนังมีออเดอร์อยู่ในมือแล้ว ขณะที่มีรายได้จากธุรกิจจำหน่ายไฟฟ้าเข้ามาอย่างสม่ำเสมอ และอยู่ระหว่างรอสัญญาซื้อขายไฟฟ้าเข้ามาเพิ่มเติมภายในเร็วๆ นี้ ส่วนธุรกิจ SKC มีการส่งมอบงานตามกำหนดเช่นกัน และจากผลงาน 9 เดือนที่ผ่านมา บริษัทฯ เชื่อมั่นว่าจะสามารถสร้างสถิติสูงสุดเป็นประวัติการณ์ในส่วนของกำไรได้ตามแผนงานที่วางไว้